
На основу члaна 138. става 1. Устава Републике Србије („Службени гласник Републике Србије“, бр. 98/2006), и члана 31. става 2. Закона о Заштитнику грађана („Службени гласник Републике Србије“, бр. 79/2005 и 54/2007), у поступку контроле законитости и правилности рада Министарства унутрашњих послова, покренутом по притужби AA, чији је пуномоћник ББ из Београдског центра за људска права, Заштитник грађана 
У Т В Р Ђ У Ј Е
У раду Министарства унутрашњих послова, Дирекције полиције, Полицијске управе Сомбор, постоје недостаци у вези са поступањем полицијских службеника према грађанину AA, на штету његовог права на заштиту од злостављања, који се састоје у:

- пропуштању полицијских службеника ПС Кула и ПС Врбас који су дана 30. јануара 2020. године обавештени о томе да се у Дому здравља „Вељко Влаховић“ у Врбасу налази грађанин AA којем су констатоване повреде за које је на лекарском прегледу навео да их је задобио од стране полицијских службеника ПС Кула, да о тим чињеницама без одлагања упознају надлежног јавног тужиоца и о томе сачине службену белешку.
У раду Сектора унутрашње контроле, Одељења за координацију рада центара, Одсек – Центар Нови Сад постоје недостаци у раду, на штету права грађанина AA на заштиту од злостављања, који се састоје у:
- пропуштању полицијских службеника да без одлагања надлежном јавном тужиоцу доставе службену белешку о обавештењу примљеном од грађанина AA  од 3. фебруара 2020. године, као и сву документацију, укључујући и извештаје лекара које је том приликом приложио.
Имајући у виду утврђене недостатке у раду Министарства унутрашњих послова, Заштитник грађана контролисаном органу упућује следеће 
П Р Е П О Р У К Е
I
Полицијска управа Сомбор  у будућем раду стараће се да полицијски службеници, по пријему обавештења од стране здравствене установе да се у истој налази лице којем су констатоване повреде за које наводи да су му нанете од стране полицијских службеника, без одлагања о наведеном упознају надлежног јавног тужиоца и да о томе сачине службену белешку. 

II

Сектор унутрашње контроле ће у будућем раду у вези са наводима грађана који се односе на недозвољено поступање полицијских службеника, којим се указује на повреду права на неповредивост физичког и психичког интегритета, сачињену белешку о примљеним наводима и сву документацију и приложене доказе без одлагања доставити надлежном јавном тужиоцу.
III
Министарство унутрашњих послова организоваће и спровести обуке за полицијске службенике Полицијске управе Сомбор о поступању полицијских службеника по пријему обавештења од стране здравствене установе да се у истој налази лице којем су констатоване повреде за које наводи да су му нанете од стране полицијских службеника, као и обуке за полицијске службенике Сектора унутрашње контроле о поступању у случајевима сазнања о наводном злостављању грађанина учињеном од стране полицијских службеника.
IV
Министарство унутрашњих послова, Дирекција полиције, ће са садржином напред наведених препорука упознати све подручне полицијске управе, а полицијске управе ће са садржином напред наведених препорука упознати све полицијске станице на њиховим подручјима и обезбедити њихово доследно спровођење.
Министарство унутрашњих послова ће, у складу са чланом 31. ставом 3. Закона о Заштитнику грађана, најкасније у року од 60 дана од дана пријема овог акта обавестити Заштитника грађана о поступању по упућеним препорукама.
Р а з л о з и
Заштитник грађана је 24. јуна 2020. године примио притужбу AA  из .., коју је у његово име поднела пуномоћница  из Београдског центра за људска права којом се указује на недозвољено поступање полицијских службеника ПС Кула према њему.

У притужби је наведено да је 31. јануара 2020. године у поподневним часовима именовани био нападнут од стране групе Рома који су били незадовољни начином на који је невладина организација коју је основао делила социјалну помоћ. Пошто је том приликом задобио ударац у главу, наводи да је у два наврата позивао дежурни број Полицијске станице у Кули, захтевајући заштиту, али да је, како полиција није долазила отишао у зграду Хитне помоћи и затражио лекарски преглед. Лекар који га је прегледао је о инциденту обавестио ПС у Кули, након чега је убрзо стигла полицијска патрола коју су чинила три полицијска службеника, међу којима је и ВВ, који су га позвали да пође са њима у ПС Кула којом приликом су употребили физичку снагу – онеспособљавањем десне руке. 

Даље је наведено да је током боравка у ПС Кула, од стране полицијског службеника ВВ, задобио ударац ногом у десно раме и ударац дебелом књигом у главу, услед којих удараца је оба пута пао са столице на под, као и да су га, док је лежао на поду, сва три полицијска службеника ударала по целом телу и то рукама, ногама и службеном палицом, за коју мисли да ју је користио ВВ. Такође, у притужби је наведено и то да му није било омогућено да оствари право на браниоца, да су од њега захтевали да потпише признање кривичног дела које није починио, те да је потписао службену белешку о обавештењу примљеном од грађанина. Напослетку, приликом кретања ка излазу из ПС Кула, наводи да га је ВВ  гуркао и ћушкао, као и да је одмах потом отишао у Хитну помоћ у Врбасу где је прегледан од стране лекара који је евидентирао све повреде, а након чега је упућен у Општу болницу у Врбасу на даљу дијагностику и лечење.

Даље се наводи да је 03. фебруара 2020. године у службеним просторијама Сектора унутрашње контроле у Новом Саду о напред наведеном упознао полицијске службенике који су о томе сачинили службену белешку, те да је дана 16. јуна 2020. године добио решење Основног јавног тужилаштва у Врбасу којом се службена белешка која је сачињена у Сектора унутрашње контроле 3. фебруара 2020. године, а која се сматра кривичном пријавом против полицијског службеника ВВ, одбацује јер не постоје основи сумње да је учињено кривично дело које се гони по службеној дужности.  

Поступајући по притужби, Заштитник грађана је, актом дел. бр. 25297 од 24. јуна 2020. године од Министарства унутрашњих послова затражио изјашњење на наводе притужбе, достављање релевантне документације о свим примењеним полицијским овлашћењима, као и видео снимак ходника којим се кретао именовани и полицијски службеници током његовог боравка у ПС Кула. Такође, затражена је сва документација Сектора унутрашње контроле у вези са спорним догађајем. 

Министарство унутрашњих послова, Секретаријат, Одељење за обраду података, притужбе и сарадњу са независним телима је, у прилогу акта 02/4 број 072/3-137/29-2, који је у овом органу примљен 21. августа 2020. године, доставило Заштитнику грађана копију извештаја Сектора унутрашње контроле, Одељења за координацију рада центара, Одсек – Центар Нови Сад, 06.3 број 4988/20 од 7. августа 2020. године у којем је, између осталог, наведено да је дана 3.02.2020. године у службене просторије СУК-а, Одсек – Центар Нови Сад, без претходног позива приступио АА  из ... и том приликом навео да су га полицијски службеници ПС Кула приликом обављања разговора у службеним просторијама, ударали рукама и ногама, наневши му повреде на телу те да је о наведеном одмах телефонским путем обавештен дежурни заменик Основног јавног тужилаштва у Врбасу, Јагода Раонић која се изјаснила да се наведена службена белешка о обавештењу примљеном од АА, као и сва документа која је исти приложио приликом давања изјаве доставе Основном јавном тужилаштву у Врбасу на даље поступање.

Даље се наводи да су, поступајући по захтеву Основног јавног тужилаштва у Врбасу који је у СУК примљен 16. марта 2020. године за прикупљање потребних обавештења бр. КТР 200/20 од 6. марта 2020. године, у вези утврђивања основаности навода АА да су га полицијски службеници Полицијске станице Кула приликом обављања разговора ударали ногама и рукама, наневши му видљиве повреде на телу, припадници Сектора унутрашње контроле извршеним непосредним проверама утврдили да су полицијски службеници ПС Кула, ВВ, ГГ и полицијски приправник ДД сачинили службену белешку број УСБ: 179/20 поводом поступања према лицу АА где су описали след догађаја и поступање према истом и навели да се дана 30.01.2020. године у 13,55 часова путем телефона Дежурној служби ПС Кула обратила ЂЂ из Куле и пријавила да је лице АА полно узнемирава. Навели су да је разговор са оштећеном ЂЂ обавила полицијска службеница ОКП-а ПС Кула ЕЕ, да је о свему наведеном обавестила дежурног заменика Основног јавног тужилаштва у Врбасу, Ивану Славковић, као и дежурну радницу Центра за социјални рад у Кули, ЖЖ. Такође се наводи да су полицијски службеници ПС Кула обавили разговор и са АА и констатовали да исти негира наводе ЂЂ и тврди да је нападнут од стране више НН лица у близини Улице ... у Кули у вези чега је доставио лекарски извештај из Дома здравља Кула.
У Извештају се наводи да је даљим проверама од стране полицијских службеника Сектора унутрашње контроле утврђено да су полицијски службеници ПС Кула, ВВ и ГГ, сачинили службену белешку о обавештењу примљеном од грађана АА поводом пријаве ЂЂ, као и да је, у периоду од 30.01.2020. до 4.02.2020. године у просторијама ПС Кула, обављен разговор са сведоцима догађаја у којем је учествовао АА, и то: ЗЗ,  ИИ, ЈЈ и ЛЛ, о чему су сачињене службене  белешке, а који су у својим изјавама потврдили да је дошло до вербалног, а касније и физичког сукоба између АА и ЗЗ.

Извршеним проверама од стране полицијских службеника Сектора унутрашње контроле у списима ПС Кула утврђено је да је дана 30.01.2020. године приликом давања изјаве у ПС Кула АА предао и лекарски извештај који је издао др КК специјалиста ургентне медицине Дома здравља Кула дана 30.01.2020. године у којем је констатовао да лице АА нема повреда коже и отока.
У Извештају се даље наводи да су полицијски службеници Сектора унутрашње контроле  извршеним проверама утврдили да су по наредби командира ПС Кула, ММ, из разлога провера навода АА да је задобио повреде по телу од стране полицијских службеника ПС Кула, полицијски службеници ПС Кула покушали да му уруче позив у својству грађанина бр. 17-17/20 од 31.01.2020. године, као и да је у вези поступања по позиву сачињен извештај у коме је наведено да позив није уручен, јер се АА није налазио на својој адреси, а да његова супруга није могла да ступи у контакт са њим и да да прецизне податке где се он налази и када ће се вратити кући.

Из Извештаја даље произлази да је дана 28.04.2020. године од стране полицијских службеника Сектора унутрашње контроле обављен разговор са доктором Службе за хитну медицинску помоћ Дома здравља у Кули, др КК, који је након оствареног увида у лекарски извештај изјавио да се сећа лица АА кога је прегледао 30.01.2020. године у Дому здравља Кула и да се исти жалио да је задобио вишеструке ударце по глави од непознатих лица. Такође је изјавио да је наведеном лицу прегледао само главу и да није уочио повреде коже главе или неке отеклине, а да остале делове тела није прегледао и да не може да каже да ли је у моменту прегледа имао још неких повреда по телу и екстремитетима.

Истог дана, од стране полицијских службеника Сектора унутрашње контроле обављен је разговор и са командиром ПС Кула ММ који је изјавио да је од стране Дежурне службе ПС Врбас дана 30.01.2020. године обавештен да се у Општој болници Врбас јавило лице АА са видљивим повредама по телу и да се жали да је исте задобио од полицијских службеника ПС Кула који су према њему поступали истог дана, те да је упутио позив за грађанина А, а како би се изјаснио на наведене околности и, евентуално, поднео притужбу против полицијских службеника који су поступали према њему, али да се исти није појавио у ПС Кула.

У Извештају стоји да су полицијски службеници Сектора унутрашње контроле извршили непосредне провере у ПС Кула везано за постојање видео надзора којим би се евентуално могли утврдити или негирати наводи АА и том приликом је утврђено да у ПС Кула не постоји видео назор који покрива унутрашњост и спољашност полицијске станице, већ само видео надзор који снима унутрашњост просторија за задржавање лица.

На крају Извештаја се наводи да на основу обављених разговора и прикупљене службене документације сачињене поводом спорног догађаја нису могле бити утврђене чињенице које би указивале на евентуалну повреду службене дужности учињену од стране поступајућих полицијских службеника ПС Кула.
Увидом у Службену белешку о обавештењу примљеном од грађана утврђено је да је АА  дана 30.01.2020. године у периоду од 15.20 до 15.40 часова у ПС Кула дао изјаву у својству грађанина поводом пријаве ЂЂ из ... у којој је навео да је истог дана дошао у Ул. ...у ..., јер га је претходног дана назвао ЛЛ  из ... са исте адресе, те да су га ИИ, ЈЈ и „неки мали“ напали и ударали га, да је отишао у Службу за хитну медицинску помоћ и да је тада дошла полиција.

Увидом у Службену белешку о обавештењу примљеном од грађана од 3.02.2020. године која је сачињена у Сектору унутрашње контроле, Одсек-Центар Нови Сад, а поводом задобијених повреда у ПС Кула 30.01.2020. године утврђено је да је АА изјавио да је на позив ЛЛ дана 30.01.2020. године дошао код истог у Ул. ..., да га је по уласку у двориште напала група Рома који живе на тој адреси, да су га псовали и ударали и да је почео да бежи и позвао полицију и утрчао у хитну помоћ која му је била близу, да га је прегледао доктор, да је након тога дошао полицајац ВВ и питао доктора да ли може АА да да изјаву на шта је доктор рекао да може и да га је полицајац повукао за руку да крене са њим у Полицијску станицу у Кули. Даље наводи да су га полицајци одвели на спрат у канцеларију, да је ВВ почео да га вређа говорећи му да је мајмун, псовао му маму циганску, уносио му се у фацу и левом ногом га шутнуо у десно раме, тако јако да је пао са столице. Према изјави АА, В је наставио да га испитује и удара, шамара по лицу, удара по глави и телу својим рукама. Након неколико јаких удараца поново је пао с столице и осетио ударце у пределу ногу и тела, али није видео ко од полицајаца га је тукао, јер је очи прекрио рукама. Наводи и да је тражио да зове адвоката и жену, да престану да га туку, али да му је полицajaц В рекао да у његовој канцеларији нема никаква права и да ћути. На крају, АА наводи да су га пустили, да га је супруга одвезла у Дом здравља у Врбасу, где је пријавио да су га тукли полицијски службеници у ПС Кула и да је задобио повреде, да га је прегледао др КК, који га је посаветовао да супруга слика повреде на телу које је задобио у ПС Кула.
У лекарском извештају Службе за хитну медицинску помоћ Дома здравља Кула број протокола, 1069/2020 од 30.01.2020. године, у 14,10 часова стоји следеће: „Јавио се у СХМП због вишеструких удараца у главу (слепоочно мандибуларно лево), које је задобио од стране непознатих лица. Без повреда коже. Палпаторно присутна болност. Без отока. Свестан, оријентисан, комуникативан“.
Увидом у извештај Дома здравља „Вељко Влаховић“ у Врбасу, од 30.01.2020. године који је сачинио др КК, специјалиста ургентне медицине у анамнези стоји: „Наводи да је данас око 16 сати претучен у ПС Кула. Жали се на болове у целом телу, наводи и да је задобио више удараца књигом по глави. Мокрио је 3 пута од тада, с тим што је у мокраћи први пут било крви. Опште стање: Свестан, орјентисан у времену и простору и према трећим лицима. На леђима у пределу оба рамена, као и  са задње стране бутина видљиве су многобројне „пругасте“ модрице ширине око 3 цм и дужине око 10-20 цм модро црвених рубова са неизмењеном кожом у средини између пруга. На поглавини нема видљиви промена коже“.

У отпусној листи Опште болнице Врбас од 31.1.2020. године наводи се да је пацијент примљен на одељење после задесних повреда које је задобио у тучи (неспоразум око испоруке дрва, као и приликом спровођења од стране полиције), да на отпусту постоје мултипни набоји на обе подлактице са огуљотинама и екскоријацијама, као и на леђима болност поглавине без видљивих хематома. Минималне екскоријације на обема ногама. Дијагноза: ...
У Службеној белешци Сектора унутрашње контроле, Одељења за координацију рада центара Одсек – Центар Нови Сад 06.3.број 799/Ц20 од 27.4.2020. године, која је сачињена у вези са поступањем полицијским службеника ПС Кула према грађанину АА дана 30.01.2020. године наводи се да је дана 27.04.2020. године обављен разговор са командиром ПС Кула ММ на околности поступања полицијских службеника ПС Кула ВВ, ГГ и ДД према лицу АА дана 30.01.2020. године. Том приликом, ВВ је изјавио да је упознат са поменутим догађајем и да су наведени полицијски службеници поступали по пријави ЂЂ из ... која је АА пријавила за полно узнемиравање. Такође стоји да је ВВ изјавио да су наведени полицијски службеници сачинили службену белешку о обавештењу примљеном од грађана са АА коју је исти својеручно потписао и да се том приликом није жалио на поступање полицијских службеника. Исти је изјавио и да су полицијски службеници ПС Кула о свему обавестили надлежно тужилаштво и да су поступали у законом предвиђеним оквирима, при чему се не наводи да се то обавештење тужилаштву односило само на обавештење примљено од АА у вези са пријавом ЂЂ за полно узнемиравање. Такође, командир ПС Кула ММ је изјавио да је истог дана од стране ПС Врбас обавештен да је АА долазио  у Дом здравља у Врбасу и да се жалио да је задобио вишеструке повреде по телу од полицијских службеника ПС Кула, те да је поводом наведеног упутио позив за грађанина АА да се изјасни на те околности и „евентуално поднесе представку против полицијских службеника који су поступали према њему", али се АА није појавио у ПС Кула и поднео жалбу већ да је недуго потом ВВ обавештен да се АА обратио Сектора унутрашње контроле, из ког разлога није више позивао истог. 
У достављеној документацији, међутим, не постоји службена белешка Сектора унутрашње контроле о обављеном разговору са полицијским службеницима који су поступали према АА дана 30.01.2020. године, а поводом навода АА  да је од стране истих тучен у ПС Кула  дана 30.01.2020. године.

Наиме, у Извештају Сектора унутрашње контроле наводи се да су дана 24.4.2020.године обављени разговори са полицијским службеницима ВВ, ГГ и ДД, при чему су сачињене службене белешке, али увидом у исте не може се утврдити да су сачињене од стране Сектора унутрашње контроле, нити да су исте сачињене поводом поступања наведених полицијских службеника према АА, односно поводом његових навода да је ударан од стране полицијских службеника ПС Кула дана 30.01.2020. године. Увидом у исте утврђено је да су сачињене поводом другог догађаја чији су актери следећа лица: АА, ЗЗ,  ИИ, ЈЈ, ЛЛ, ЊЊ, а у вези са поступањем по пријави ЂЂ из ...
Из наведеног даље произлази да полицијски службеници Сектора унутрашње контроле нису обавили разговоре са поменутим полицијским службеницима, односно прикупили обавештења у вези са повредама које су АА констатоване на лекарском прегледу 30. јануара 2020. године у Дому здравља у Врбасу, за које је навео да их је задобио истога дана током давања изјаве у ПС Кула.
Поводом навода командира ММ да је од стране ПС Врбас обавештен да је АА долазио у Дом здравља „Вељко Влаховић“ у Врбасу и да се жалио да је задобио вишеструке повреде по телу од стране полицијских службеника ПС Кула, те да је поводом наведеног упутио позив за грађанина АА да се изјасни на те околности и евентуално поднесе представку против полицијских службеника који су поступали према њему, увидом у списе утврђено је да постоји неуручен позив број 17-17/20 од 31.1.2020. године, као и извештај полицијских службеника НН и ОО у којем је наведено да су 31.01.2020. године у 9.20, 9.45, 10.30 и 12.30 часова покушали да нађу АА на адреси на којој станује, те да су у 12.30 часова затекли његову супругу која је саопштила да А није код куће, да телефон не би био ефикасан да се контактира, јер му је батерија истрошена и да није упућена у то кад ће А доћи кући. У наведеној службеној белешци нема података о томе да су полицијски службеници упитали супругу АА где се он налази нити да су покушали да га контактирају телефонским путем.
Из достављене документације даље произлази да полицијски службеници ПС Врбас, као и полицијски службеници ПС Кула, након пријема обавештења о томе да се у Дому здравља у Врбасу налази АА којем су констатоване повреде за које је на лекарском прегледу навео да их је задобио од стране полицијских службеника ПС Кула, нису о тим чињеницама без одлагања упознали надлежног јавног тужиоца и о томе сачинили службену белешку. Наиме, у складу са Методологијом за спровођење истраге у случајевима злостављања од стране полиције, полицијски службеници су били дужни да о обавештењу примљеном од здравствене установе, без одлагања, обавесте дежурног јавног тужиоца и о томе сачине службену белешку. Наведено, из разлога да би се обезбедила непристрасност и независност истраге од утицаја полицијских службеника исте полицијске станице на чије недозвољено поступање указују добијене информације.    

Из истих разлога, сагласно наведеној Методологији, полицијски службеник је дужан да лице које пријављује злостављање поучи о праву на подношење кривичне пријаве надлежном јавном тужиоцу и истовремено га упозори на последице лажног пријављивања, а испитивање оштећеног је у искључивој надлежности јавног тужиоца. Упућивање позива оштећеном од стране ПС Кула како би га упознали са правом на подношење притужбе не представља правилно поступање полицијских службеника у ситуацијама када добију информације која указују на то да је до злостављања дошло, као што је добијање обавештења од здравствене установе да се у њој налази лице којем су констатоване повреде за које наводи да их је задобио од стране полицијских службеника.
У Извештају Сектора унутрашње контроле налази се и службена белешка Сектора унутрашње контроле 06.3. број 799/Ц20 од 27.4.2020. године, сачињена истог дана, у вези лекарског извештаја Дома здравља Кула, број протокола 1069/2020, који је сачињен од стране др РР, специјалисте ургентне медицине, након прегледа пацијента АА дана 30.01.2020. године. У истој се наводи да је 27.04.2020. године обављен разговор са др Р на околности прегледа пацијента АА, дана 30.01.2020. године у Служби за хитну медицинску помоћ ДЗ Кула, да је доктор, након увида у лекарски извештај, изјавио да се добро сећа пацијента АА, да се исти жалио на вишеструке ударце у главу које је задобио од НН лица, те да је прегледом истог констатовао да нема повреде коже и главе, а да му тело и екстремитете није прегледао, јер се исти није жалио на друге повреде, већ само на повреду главе, тако да не располаже сазнањима да ли је АА имао и других повреда приликом прегледа у ДЗ Кула.
Полицијски службеници Сектора унутрашње контроле нису обавили разговор са др КК, који је прегледао АА у Дому здравља „Вељко Влаховић“ у Врбасу, а који је у свом налазу констатовао бројне повреде приликом прегледа АА, и у вези којих је та здравствена установа обавестила ПС Врбас, а они ПС Кула. 

Актом 06.3 број 799/Ц20 од 4. маја 2020. године, Сектор унутрашње контроле је Основном јавном тужиоцу у Врбасу доставио извештај по захтеву ОЈТ Врбас, КТР 200/20 од 6.03.2020. године у коме су наведене све предузете радње у вези са пријавом.
Из документације која је Заштитнику грађана достављена произлази да је Сектор унутрашње контроле обавештење примљено од АА 3. фебруара 2020. године, а које садржински представља кривичну пријаву, са документацијом коју је именовани приложио (извештајем лекара др КК од 30.1.2020. године, отпусном листом из Опште болнице у Врбасу од 31.1.2020. године, извештајем лекара др РР од 30.01.2020 и колор фотографијама повреда) доставило ОЈТ у Врбасу са готово двонедељним одлагањем, односно тек дописом од 14. фебруара 2020. године (који датум је био петак), а које је у ОЈТ Врбас примљено 19. фебруара 2020. године. Такође, из садржине достављеног изјашњења, извештаја и друге доступне документације произлази да је, поступајући по захтеву Основног јавног тужилаштва у Врбасу за прикупљање потребних обавештења бр. КТР 200/20 од 6. марта 2020. године, који је у Сектор унутрашње контроле примљен 16. марта 2020. године, Сектор прве радње предузео тек 24. априла 2020. године. 
Заштитник грађана у поступку контроле није могао несумњиво да утврди да је незаконитим поступањем полицијских службеника ПС Кула повређено право грађанина АА на неповредивост физичког и психичког интегритета. Ово из следећих разлога: 
Притужба АА достављена је Заштитнику грађана након више од 4 месеца од спорног догађаја, односно тек након што је ОЈТ у Врбасу Решењем Посл. бр. КТ 307/20 од 12. јуна 2020. године одбацило кривичну пријаву против полицијског службеника ВВ, те стање у погледу постојања повреда АА Заштитник грађана није могао непосредно да утврди, тако што би лекар специјалиста судске медицине обавио преглед именованог непосредно након спорног догађаја. Увидом у достављену документацију, односно изјаве које је АА дао полицијским службеницима Сектора унутрашње контроле поводом предметног догађаја и изјаве коју је дао у притужби која је поднета Заштитнику грађана може се констатовати да наводи именованог нису конзистентни у погледу начина и средства којим су му повреде нанете. лица које му их је нанело и сл. Уједно, АА је својеручно потписао, без примедби, службену белешку о обавештењу примљеном од грађанина која је сачињена 30. јануара 2020. године у ПС Кула. Такође, АА није, између првог и другог лекарског прегледа био све време, односно у непрекидном трајању у власти полиције. Најзад, истрага није спроведена без одлагања. Наиме, полицијски службеници ПС Кула пропустили су да одмах проследе обавештење са релевантним списима надлежном јавном тужилаштву, како би јавни тужилац, у смислу Методологије за спровођење истраге у случајевима злостављања од стране полиције, хитно предузео увиђај лица за који није потребан његов пристанак или наредио судско-медицинско вештачење и обављање лекарског прегледа према стандардима судске медицине, тако да лекарски извештај садржи детаљан опис свих повреда, њихов положај у односу на анатомске тачке, као што су: облик (величина и боја), промене и правац пружања повреде, старост и могући механизам настанка повреде, време када су повреде настале, као и психичко стање оштећеног.  Такође, полицијски службеници Сектора унутрашње контроле, Одељења за координацију рада центара, Одсек – Центар Нови Сад, пропустили су да без одлагања надлежном јавном тужиоцу доставе службену белешку о обавештењу примљеном од грађанина АА од 3. фебруара 2020. године, као и сву документацију, укључујући и извештаје лекара које је том приликом приложио. Уједно, пропустили су да у поступку у вези утврђивања основаности навода АА да су га полицијски службеници Полицијске станице Кула приликом обављања разговора, односно прибављања обавештења од грађана ударали ногама и рукама, наневши му видљиве повреде на телу, предузму све радње и активности у циљу утврђивања чињеничног стања и прибављања доказа, те да, између осталог, прибаве прецизније информације од АА о начину и средству којим су повреде нанете. 
Полицијски службеници Сектора унутрашње контроле, Одељења за координацију рада центара, Одсек – Центар Нови Сад јесу телефонским путем упознали дежурног јавног тужиоца са наводима АА који су примљени 3. фебруара 2020. године, али на захтев тужиоца да доставе службену белешку примљену од АА и документацију, односно доказе, то нису учинили одмах, већ тек дописом од 14. фебруара који је у ОЈТ Врбас примљен 19. фебруара 2020. године, а  поступајући по том захтеву радње су предузимали са знатним одлагањем. Овакво поступање довело је до тога да у конкретном случају истрага наводног злостављања, схваћена у смислу поменуте методологије, није била спроведена хитно, благовремено, делотворно и тако да оштећеном буде омогућено да заштити своје легитимне интересе.
* * *
Чланом 31. Закона о полицији („Службени гласник Републике Србије“, бр. 6/2016, 24/2018 и 87/2018) прописано је да полиција обавља полицијске послове са циљем и на начин да свакоме обезбеди једнаку заштиту безбедности, права и слобода, примењујући закон и уставно начело владавине права. 

Чланом 32. став 1. истог Закона прописано је да се обављање полицијских послова заснива на начелима професионализма, деполитизације, сарадње, економичности и ефикасности, законитости у раду и сразмерности у примени полицијских овлашћења, као и других начела којима је уређено деловање органа државне управе, деловање државних службеника и поступање у управним стварима. 

Чланом 33. наведеног Закона прописани су стандарди полицијског поступања, који се односе и на: дужност служења грађанима и заједници; одговарање на потребе и очекивања грађана; поштовање законитости и сузбијање незаконитости; остваривање људских и мањинских права и слобода; забрану мучења и примене нечовечних и понижавајућих поступака. 

Чланом 58. Закона о полицији прописано је да је полицијски службеник дужан да прими пријаву о учињеном кривичном делу и прекршају и да примљену кривичну пријаву полицијски службеник одмах доставља надлежном јавном тужиоцу у складу са Закоником о кривичном поступку, а пријаву која садржи елементе прекршаја организационој јединици Полиције надлежној за послове прекршаја.

Чланом 224. Закона о полицији прописано је да унутрашњу контролу рада полицијских службеника и других запослених у Министарству врши Сектор унутрашње контроле. Сектор унутрашње контроле врши контролу законитости рада полицијских службеника као и других запослених у Министарству, а нарочито у погледу поштовања и заштите људских и мањинских права и слобода при извршавању службених задатака и примени полицијских овлашћења, односно при вршењу послова из свог делокруга. Сектор унутрашње контроле поступа по сопственој иницијативи, на захтев надлежног јавног тужиоца, на основу прикупљених обавештења и других сазнања, обраћања запослених у Министарству, грађана и правних лица у случајевима који нису предвиђени одредбама којима се регулише притужбени и скраћени поступак или одредбама других закона (члан 227). 
Чланом 228. став 2 истог закона прописано је да у вршењу контроле полицијски службеници унутрашње контроле имају право и дужност да:

1) остваре увид у податке о предмету, списе предмета,  службену документацију у вези са предметом и у евиденције које води Полиција или друга организациона јединица Министарства;
2) узму изјаве од полицијских службеника и других запослених у Министарству, оштећених лица и сведока;

3) од полицијских службеника и других запослених у Министарству захтевају достављање других података и информација из њихове надлежности који су потребни за вршење унутрашње контроле;

4) остваре увид у службене просторије и изврше преглед средстава које полицијски службеници и други запослени у Министарству користе у раду;

5) захтевају атесте и техничке и друге податке о техничким средствима која се користе у раду и захтевају доказе о оспособљености полицијских службеника и других запослених у Министарству за употребу техничких и других средстава која користе у свом раду;
6) налажу предузимање хитних и неопходних мера и радњи уколико би њиховим одлагањем дошло до повреде људских права и слобода приликом примене полицијских овлашћења или приликом обављања других полицијских послова (члан 228).

Чланом 231. Закона прописано је да у вршењу унутрашње контроле полицијски службеници унутрашње контроле предузимају потребне мере и радње, прикупљају доказе и утврђују чињенично стање и друге мере у складу са законом.
Конвенцијом против тортуре и других сурових, нељудских или понижавајућих казни и поступака
, државе чланице су се сагласиле и обавезале да свака држава чланица предузима законске, административне, судске или друге ефикасне мере како би спречила извршење аката тортуре на територији под њеном јурисдикцијом; да се као оправдање за тортуру не може наводити никаква изузетна околност било да се ради о ратном стању или опасности од рата, унутрашњој политичкој нестабилности или било ком другом ванредном стању; да се као оправдање за тортуру не може наводити наредба неке претпостављене личности или органа власти.

Чланом 12. наведене Конвенције државе чланице су се обавезале да се свака држава чланица стара да надлежни органи неодложно изврше непристрасну истрагу сваки пут кад постоје оправдани разлози да се посумња да је акт тортуре извршен на некој територији под њеном јурисдикцијом.

Чланом 13. наведене Конвенције државе чланице су се обавезале да обезбеђују сваком лицу које тврди да је било подвргнуто тортури на некој територији под њеном јурисдикцијом право да се жали надлежним органима споменуте државе који ће неодложно и непристрасно испитати случај; предузеће се мере ради обезбеђења заштите лица које се жалило и лица као сведока од сваког лошег поступања или било каквог застрашивања због поднесене жалбе или било какве дате изјаве.

Актом министра унутрашњих послова - Упутством о Методологији за спровођење истраге у случајевима злостављања од стране полиције
 прописана је наведена методологија. Иста је намењена јавним тужиоцима и полицијским службеницима и односи се на истрагу случајева наводног злостављања од стране полицијских службеника. Истрага у случајевима наводног злостављања, према принципима који проистичу из одлука Европског суда за људска права, Комитета за људска права Уједињених нација и Комитета против тортуре Уједињених нација, треба да буде: 1) независна, односно вођена тако да у њој не учествују и на њу не утичу особе чији поступци се испитују; 2) хитна и благовремена, односно вођена без непотребног одлагања; 3) делотворна, што значи да у оквиру ње треба да буду предузете мере потребне да би учиниоци били откривени и на одговарајући начин санкционисани; 4) вођена тако да оштећеном буде омогућено да заштити своје легитимне интересе и 5) подвргнута контроли јавности.

Уколико злостављање буде пријављено полицији или полиција на други начин дође до информације која указује на то да је до злостављања дошло (нпр. добије обавештење од здравствене установе), полицијски службеник ће без одлагања упознати дежурног јавног тужиоца о наводном злостављању и о томе сачинити службену белешку. Након пријема информације, дежурни јавни тужилац доноси одлуку о даљем току поступка (нпр. сачињава кривичну пријаву, издаје наредбу о довођењу осумњиченог ради саслушања итд.).

Обавеза спровођења делотворне истраге није условљена подношењем било какве пријаве од стране наводне жртве или другог лица. Довољно је да су државни органи свесни тога да постоји озбиљна могућност да је неко био злостављан. Када је пријава поднета, она треба да буде испитана ако је „уверљива“. И у ситуацији када постоје озбиљне информације да је дошло до неког облика злостављања, држава је дужна да спроведе одговарајућу истрагу и да предузме све потребне мере да се извршилац открије и на адекватан начин казни. 
* * *
У спроведеном поступку контроле законитости и правилности рада Министарства унутрашњих послова, Дирекције полиције, Полицијске управе Сомбор, Полицијске станице Кула и Полицијске станице Врбас, као и у раду Сектора унутрашње контроле, Одељења за координацију рада центара, Одсек – Центар Нови Сад, Заштитник грађана је утврдио недостатке у раду контролисаног органа на штету права грађанина АА на заштиту од злостављања. 
Наиме, полицијски службеници ПС Кула и ПС Врбас који су дана 30. јануара 2020. године обавештени о томе да се у Дому здравља „Вељко Влаховић“ у Врбасу налази грађанин АА којем су констатоване повреде за које је на лекарском прегледу навео да их је задобио од стране полицијских службеника ПС Кула, пропустили су да о тим чињеницама без одлагања упознају надлежног јавног тужиоца и о томе сачине службену белешку.
У случају указивања на повреду психичког и физичког интегритета грађанина од стране полицијских службеника, о тим наводима потребно је одмах обавестити надлежног јавног тужиоца ради спровођења свих радњи у циљу испитивања основаности навода, спречавања одмазде према извору информације и утврђивања евентуалне одговорности службених лица.

Такође, Сектор унутрашње контроле, Одељење за координацију рада центара, Одсек – Центар Нови Сад, није без одлагања надлежном јавном тужиоцу доставио службену белешку о обавештењу примљеном од грађанина АА, приликом давања изјаве 3.02.2020. године, већ је исто учињено тек дописом од 14.02.2020. године који је у ОЈТ Врбас примљен 19.02.2020. године. Одлагање обавештавања јавног тужиоца отежава или онемогућава извођење појединих доказа, а у случају када су констатоване повреде доводи до ризика да оне протоком времена не буду видљиве, односно да у међувремену нестану. Такође, обавештење здравствене установе да се у њој налази лице којем су констатоване повреде за које је на лекарском прегледу навео да их је задобио од стране полицијских службеника, представља довољно уверљиву тврдњу о којој је неопходно без одлагања упознати надлежног јавног тужиоца ради спровођења хитне и делотворне истраге. 

Ни касније, поступајући по захтеву Основног јавног тужилаштва у Врбасу од 6. марта 2020. године за прикупљање потребних обавештења, у вези утврђивања основаности навода АА да су га полицијски службеници ПС Кула приликом обављања разговора ударали ногама и рукама, наневши му повреде на телу, полицијски службеници Сектора унутрашње контроле нису предузели све неопходне радње у циљу утврђивања чињеничног стања, а посебно обављање разговора са др КК, који је у свом налазу констатовао бројне повреде приликом прегледа АА, а у вези којих је та здравствена установа обавестила ПС Врбас, а они ПС Кула.
Сматрајући да ће се слични пропусти спровођењем препорука отклонити у будућем раду, Заштитник грађана је упутио препоруке да полицијски службеници, по пријему обавештења од стране здравствене установе да се у истој налази лице којем су констатоване повреде за које наводи да су му нанете од стране полицијских службеника, без одлагања, о томе упознају надлежног јавног тужиоца, о чему ће сачињавати службену белешку. 
Такође, Заштитник грађана упутио је препоруку да Сектор унутрашње контроле у будућем раду у вези са наводима грађана који се односе на недозвољено поступање полицијских службеника којима се указује на повреду права на неповредивост физичког и психичког интегритета, сачињену белешку о примљеним наводима и сву документацију и приложене доказе без одлагања доставља надлежном јавном тужиоцу.
У вези са наведеним, Заштитник грађана упутио је и препоруку да Министарству унутрашњих послова да организује и спроведе обуке за полицијске службенике Полицијске управе Сомбор о поступању полицијских службеника по пријему обавештења од стране здравствене установе да се у истој налази лице којем су констатоване повреде за које наводи да су му нанете од стране полицијских службеника, како би се обезбедило поступање полицијских службеника у складу са важећим прописима и Методологијом за спровођење истраге у случајевима злостављања од стране полиције, као и обуке за полицијске службенике Сектора унутрашње контроле о поступању у случајевима истраге наводног злостављања од стране полицијских службеника. Свако одлагање истраге, а што је несумњиво случај увек када полиција са закашњењем достави кривичну пријаву јавном тужиоцу, по правилу отежава, а у појединим случајевима и онемогућава прибављање кључних доказа и тиме спровођење хитне и делотворне истраге.  
Имајући у виду значај упућених препорука за заштиту права грађана, Заштитник грађана је упутио и препоруку да Министарство унутрашњих послова, Дирекција полиције, са садржином напред наведених препорука упозна све подручне полицијске управе, а полицијске управе све полицијске станице на њиховим подручјима и да обезбеди њихово сходно спровођење.

На основу свих утврђених чињеница и околности, Заштитник грађана је утврдио недостатке у раду Министарства унутрашњих послова Дирекције полиције, Полицијске управе Сомбор, Полицијске станице Кула, Полицијске станице Врбас, као и Сектора унутрашње контроле, Одељење за координацију рада центара, Одсек – Центар Нови Сад,  на штету остваривања права грађана и, сагласно члану 31. став 2. Закона о Заштитнику грађана, упутио органу управе препоруке ради отклањања уочених недостатака, као и у циљу унапређења рада органа управе и спречавања сличних пропуста у будућности. 
	ЗАМЕНИЦА ЗАШТИТНИКА ГРАЂАНА

др Наташа Тањевић


Доставити: 
- Министарству унутрашњих послова, Кабинету министра
- пуномоћнику подносиоца притужбе 

� Закон о ратификацији Конвенције против тортуре и других сурових, нељудских или понижавајућих казни и поступака („Службени лист СФРЈ - Међународни уговори“, бр. 9/91).


� Упутство о Методологији за спровођење истраге у случајевима злостављања од стране полиције 01 Број 7209/17-6 od 18.10.2017. године.

